62018TJ0485_RES
Vec T‑485/18
Compañía de Tranvías de la Coruña, SA
proti
Európskej komisii
Rozsudok Všeobecného súdu (tretia komora) zo 6. februára 2020
„Prístup k dokumentom – Nariadenie (ES) č. 1049/2001 – Dokumenty Komisie týkajúce sa výkladu ustanovenia práva Únie – Dokumenty pochádzajúce od tretej osoby – Dokumenty pochádzajúce od členského štátu – Nariadenie (ES) č. 1370/2007 – Čiastočné zamietnutie prístupu – Úplné odmietnutie prístupu – Povinnosť odôvodnenia – Výnimka vzťahujúca sa na ochranu súdnych konaní – Prevažujúci verejný záujem“
Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Povinnosť odôvodnenia – Rozsah
(Článok 296 druhý odsek ZFEÚ; nariadenie Európskeho parlamentu a Rady č. 1049/2001, článok 4)
(pozri body 19 – 21, 87)
Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Ochrana súdnych konaní – Rozsah – Dodržiavanie zásady rovnosti zbraní – Zásada riadneho výkonu spravodlivosti a integrity súdneho konania – Uplatnenie uvedených zásad aj na prejudiciálne konania
(Nariadenie Európskeho parlamentu a Rady č. 1049/2001, článok 4 ods. 2 druhá zarážka)
(pozri body 38 – 40, 52 – 56)
Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Ochrana súdnych konaní – Rozsah – Dokumenty, ktoré neboli vypracované len pre potreby súdneho konania, ale môžu narušiť schopnosť dotknutej inštitúcie brániť sa v uvedenom konaní – Zahrnutie – Podmienky
(Nariadenie Európskeho parlamentu a Rady č. 1049/2001, článok 4 ods. 2 druhá zarážka)
(pozri body 41 – 43)
Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Dokumenty pochádzajúce od členského štátu – Možnosť členského štátu požiadať inštitúciu o nezverejnenie dokumentov – Procesné dôsledky – Povinnosť odôvodnenia týkajúca sa rozhodnutia o zamietnutí. ktorá prislúcha členskému štátu a inštitúcii Únie – Rozsah
(Nariadenie Európskeho parlamentu a Rady č. 1049/2001, článok 4 ods. 1 až 3 a ods. 5 a 8)
(pozri body 68 – 70)
Inštitúcie Európskej únie – Právo verejnosti na prístup k dokumentom – Nariadenie č. 1049/2001 – Výnimky z práva na prístup k dokumentom – Prevažujúci verejný záujem odôvodňujúci zverejnenie dokumentov – Pojem – Osobitný záujem žiadateľa – Vylúčenie
(Nariadenie Európskeho parlamentu a Rady č. 1049/2001, článok 4 ods. 2)
(pozri body 79 – 81)
Zhrnutie
V rozsudku Compañia de Tranvías de la Coruña/Komisia (T‑485/18), vyhlásenom 6. februára 2020, Všeobecný súd čiastočne vyhovel žalobe spoločnosti Compañía de Tranvías de la Coruña, SA (ďalej len „žalobkyňa“), ktorou sa domáhala zrušenia rozhodnutia Európskej komisie zo 7. júna 2018, ktorým bol na základe nariadenia č. 1049/2001 (
1
) čiastočne alebo úplne zamietnutý prístup k dokumentom súvisiacim so stanoviskom Komisie, ktoré bolo zaslané Francúzskej republike a týkalo sa platnosti zmluvy o trasách metra do roku 2039. V tejto veci mal Všeobecný súd príležitosť objasniť niektoré aspekty týkajúce sa ochrany súdnych konaní v zmysle nariadenia č. 1049/2001 (
2
).
Dňa 19. decembra 2017 žalobkyňa požiadala na základe nariadenia č. 1049/2001 o prístup k viacerým dokumentom Generálneho riaditeľstva Komisie pre mobilitu a dopravu v súvislosti so stanoviskom, ktoré zaslalo Francúzskej republike v súvislosti s platnosťou zmluvy o trasách do roku 2039.
Dňa 7. júna 2018 Komisia prijala napadnuté rozhodnutie, ktorým úplne alebo čiastočne zamietla prístup k 27 požadovaným dokumentom z dôvodu, že ich zverejnenie by ovplyvnilo súdne konanie prebiehajúce vo veciach, v ktorých bol odvtedy vydaný rozsudok z 21. marca 2019, Mobit a Autolinee Toscane (
3
), ako aj vo veciach, v ktorých boli odvtedy vydané uznesenia z 12. júla 2018, RATP/Komisia (
4
), a z 12. septembra 2019, RATP/Komisia (
5
). V podstate sa domnievala, že na všetky dokumenty, ku ktorým bol prístup úplne alebo čiastočne zamietnutý, sa vzťahuje výnimka stanovená v článku 4 ods. 2 druhej zarážke nariadenia č. 1049/2001, pretože súviseli s výkladom článku 8 ods. 3 nariadenia č. 1370/2007 (
6
), ktorý bol predmetom konaní vo veciach, v ktorých bol odvtedy vydaný rozsudok Mobit a Autolinee Toscane.
Všeobecný súd, na ktorý bola podaná žaloba o neplatnosť proti tomuto rozhodnutiu Komisie, najskôr uviedol, že ochrana súdnych konaní zahŕňa najmä dodržiavanie zásady rovnosti zbraní, ako aj riadneho výkonu spravodlivosti a integrity súdneho konania.
Následne Všeobecný súd konštatoval, že v prejednávanej veci by sa zverejnenie dotknutých interných dokumentov Komisie, ktoré neboli vypracované pre potreby konkrétneho sporu, mohlo dotknúť tak riadneho výkonu spravodlivosti a integrity súdneho konania, ako aj zásady rovnosti zbraní, keďže tieto dokumenty sa týkali výkladu dotknutého ustanovenia nariadenia č. 1370/2007, ktorý bol v čase prijatia napadnutého rozhodnutia sporný aj v súdnom konaní prebiehajúcom na Súdnom dvore, a to vo veciach, v ktorých bol vydaný rozsudok Mobit a Autolinee Toscane.
Na jednej strane, pokiaľ ide o riadny výkon spravodlivosti a integritu súdneho konania, Všeobecný súd usúdil, že sprístupnenie dotknutých interných dokumentov žalobkyni v deň prijatia napadnutého rozhodnutia by malo za následok to, že by sa umožnilo, aj keď len v očiach verejnosti, vyvíjať vonkajší nátlak na súdnu činnosť a zasahovať do nerušeného priebehu diskusií pred Súdnym dvorom. Na druhej strane, pokiaľ ide o zásadu rovnosti zbraní, Všeobecný súd uviedol, že zverejnenie týchto dokumentov by mohlo viesť k verejnej diskusii o výklade dotknutého ustanovenia nariadenia č. 1370/2007. V takej situácii by prípadná kritika vyslovená voči Komisii mohla ovplyvniť stanovisko zastávané touto inštitúciou vo veciach, v ktorých bol vydaný rozsudok Mobit a Autolinee Toscane, a preto by mohla narušiť zásadu rovnosti zbraní.
Všeobecný súd okrem toho uviedol, že tieto posúdenia nie sú spochybnené okolnosťou, že prebiehajúce súdne konanie, ktoré viedlo k vydaniu rozsudku Mobit a Autolinee Toscane, bolo prejudiciálnym konaním. Kritérium riadneho výkonu spravodlivosti a zásada rovnosti zbraní, ktorých cieľom je zabezpečiť procesnú rovnováhu medzi účastníkmi súdneho konania, a tým zaručiť rovnosť práv a povinností týchto účastníkov konania, pokiaľ ide najmä o pravidlá upravujúce dokazovanie a kontradiktórnu diskusiu na súde, sa totiž uplatňuje aj na prejudiciálne konania.
Napokon podľa Všeobecného súdu okolnosť, že žalobkyňa nevstúpila ako vedľajší účastník do konania vo veci, v ktorej bol vydaný rozsudok Mobit a Autolinee Toscane, nevyvracia uvedené posúdenia. Sprístupnenie informácií obsiahnutých v dotknutých interných dokumentoch žalobkyni by jej totiž umožnilo podeliť sa o ne s tretími osobami alebo im poskytnúť veľmi širokú reklamu. Za takého predpokladu by sa ostatní účastníci uvedeného konania mohli v rámci tohto konania odvolávať na ne proti Komisii.
(
1
)	Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).
(
2
)	Podľa článku 4 ods. 2 druhej zarážky nariadenia č. 1049/2001 orgány odmietnu prístup k dokumentu v prípade, keď by sa jeho zverejnením porušila ochrana súdnych konaní, pokiaľ nepreváži verejný záujem na zverejnení dotknutého dokumentu.
(
3
)	Rozsudok Súdneho dvora z 21. marca 2019, Mobit a Autolinee Toscane (C‑350/17 a C‑351/17, EU:C:2019:237).
(
4
)	Uznesenie Všeobecného súdu z 12. júla 2018, RATP/Komisia (T‑250/18 R, neuverejnené, EU:T:2018:458).
(
5
)	Uznesenie Všeobecného súdu z 12. septembra 2019, RATP/Komisia (T‑250/18 neuverejnené, EU:T:2019:615).
(
6
)	Nariadenie Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70 (Ú. v. EÚ L 315, 2007, s. 1).